Pavel Nechala

JUDr. Pavel Nechala, PhD. (* 15. júl 1978, Partizánske) je slovenský advokát, protikorupčný poradca a bývalý politik.

 Životopis 
V roku 2001 vyštudoval Právnickú fakultu Univerzity Komenského v Bratislave a následne získal obhajobou rigoróznej práce titul JUDr. na Právnickej fakulte Univerzity P. J. Šafárika v Košiciach. Štúdiu sa však venoval aj ďalej a v roku 2014 dokončil svoje doktorantské štúdium na Trnavskej univerzite. Dizertačná práca sa venovala téme Whistleblowing – Chránené oznamovanie, pričom práca bola podkladom pre zavedenie tohto inštitútu do právneho poriadku.

V roku 2005 založil advokátsku kanceláriu Nechala & Co. s.r.o., ktorú vedie dodnes. Má 15-ročné skúsenosti v oblasti riešenia korporatných a obchodných záležitosti klientov, zastupovania v súdnych procesoch, tvorby verejných politík, vrátane prípravy legislatívnych návrhov a prešetrovania podnetov na nekalé praktiky v rôznych oblastiach.

S manželkou a troma deťmi žije v Bratislave.

 Pracovné skúsenosti 
Od roku 2001 spolupracoval so slovenskou pobočkou Transparency International, v ktorej odborne viedol Protikorupčnú poradňu. Tu riešil podnety občanov voči nekalým praktikám a nefunkčnosti orgánov verejnej správy.

Podieľal sa na tvorbe viacerých kľúčových protikorupčných zákonov, akými sú napríklad novela Infozákona, či regulácia konfliktu záujmov verejných funkcionárov. Významnou mierou prispel k zakotveniu ochrany oznamovateľov nekalých praktík do právneho poriadku. Taktiež sa podieľal na zavádzaní protikorupčných opatrení na úrovni slovenských miest. Spolupracoval vo viacerých medzinárodných tímoch pri príprave opatrení v oblasti boja proti korupcii.

Odborne pracoval aj pre ďalšie medzinárodné organizácie ako World Bank či OECD. Podieľal sa na výskumnej činnosti pri spracovaní komparatívnych analýz, napr. Blowing the Whistle Harder: Enhancing Whistleblower Protection in the European Union (2009), Research of Corruption-related Statutes of Limitations (2010) alebo Progress Report on OECD Convention Enforcement (20082012).

 Politická činnosť 
V novembri 2014 kandidoval ako nezávislý kandidát na funkciu starostu bratislavskej mestskej časti Petržalka a získal 5 291 hlasov od obyvateľov Petržalky, čím skončil na treťom mieste.

Je jedným zo spoluzakladateľov strany SPOLU – občianska demokracia. Od ustanovujúceho snemu strany v apríli 2018 je členom jej predsedníctva a má na starosti právny štát. To zahŕňa otázky z oblasti justície a spravodlivosti ako napríklad:
 Etická infraštruktúra - akým spôsobom sa budujú etické pravidlá v rámci justície (konflikt záujmov, majetkové priznania...)
 Digitalizácia justície - vytvorenie elektronického prostredia
 Justičná akadémia - snaha zaviesť vzdelávacie centrum, kde sa analyzujú rozsudky, a teda vytvoriť platformu pre komunikáciu sudcov
 Whistleblowing - ochrana oznamovateľov nekalých praktík - chrániť whistleblowerov, zabezpečiť im odbornú pomoc a podporu

V parlamentných voľbách vo februári 2020 kandidoval za SPOLU v rámci koalície s Progresívnym Slovenskom pod číslom 31, koalícia získala 6,96 % hlasov a do parlamentu sa nedostala.

Na sneme v Bratislave 25. septembra 2021 sa stal jedným z troch podpredsedov strany SPOLU – občianska demokracia.  

 Publikácie 
 Chránené oznamovanie (Whistleblowing), IVO, 2014
 Slovenské štátne firmy: Netransparentné a spolitizované, Transparency International Slovensko, júl 2012
 Alternatíva k mlčaniu, komparatívna analýza whistleblowingu, 2009
 OECD reporty o uplatňovaní Dohovoru o boji s podplácaním zahraničných verejných činiteľov 20082013
 Protikorupčné minimum 2010
 Aby nevládol len súkromný záujem, 2008
 Protikorupčné minimum 2006, jún 2006
 Protikorupčný manuál podnikateľa, jún 2006
 Možnosti verejnej kontroly vodárenských spoločností na Slovensku, Jún 2004
 Podnikatelia verzus korupcia na Slovensku, September 2003
 Konflikt záujmov, August 2003
 Monitoring the EU Accession Process: Corruption and Anti-corruption Policy
 Country Report: Slovakia, OSI, September 2002

 Referencie 

 Externé odkazy 
 Osobná stránka  - pavelnechala.sk
 Nechala & Co.  - advokátska kancelária
 Blog na SME
 Pavel Nechala  - PS / Spolu

Kategória:Slovenskí advokáti
Kategória:Slovenskí politici
Kategória:Politici SPOLU
Kategória:Absolventi Právnickej fakulty Univerzity Komenského v Bratislave
Kategória:Absolventi Právnickej fakulty Univerzity Pavla Jozefa Šafárika
Kategória:Osobnosti z Partizánskeho